Source: http://www.balatonregio.hu/jogitudnivalo.php?id=86
Timestamp: 2019-01-21 22:55:33
Document Index: 32358421

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Cégjog - Vagyonrendezés || Balaton-régió Kft.
2010. 11. 05. 13.37
A cégbíróság hivatalból törölte a Betéti Társaságunkat, melynek tulajdonában ingatlan is volt. A földhivatal nyilvántartása szerint a mai napig a Betéti Társaság az ingatlan tulajdonosa. Mi a teendő ebben az esetben? Hogyan juthatunk az ingatlanunk tulajdonába?
Ha a cégbíróság tudomást szerez arról, hogy a cég a székhelyén, nem található,
a cégbíróság a Cégközlönyben közzétett hirdetményben felhívja a cég tagjait hogy a cég törvényes működéséhez szükséges intézkedéseket hatvan napon belül tegyék meg. Ha a törvényes működés helyreállítása nem történt meg, a cégbíróság határozatot hoz a cég megszüntetésére irányuló eljárás megindításáról, amelyet a Cégközlönyben közzétesz. A végzésnek felhívást kell tartalmaznia arra, hogy a cég hitelezői és az egyéb érdekeltek a cég általuk ismert ingó vagy ingatlan vagyonára vonatkozó adatokat - hitelezők esetében hitelezői igényüket is megjelölve - harminc napon belül jelentsék be.
A cég székhelyére, működésére, vezető tisztségviselőire vonatkozó érdemi bejelentés esetén a cégbíróság felhívja a cég képviselőjét a szükséges változásbejegyzési kérelem benyújtására. Ha a felhívás eredményes, a cégbíróság a megszüntetési eljárást megszünteti, és a végzését a Cégközlönyben közzéteszi. Ha a cég a változásbejegyzési kérelem benyújtását elmulasztja, a cégbíróság a céggel szemben törvényességi felügyeleti intézkedést alkalmaz. Ezen belül a cégbíróság megkeresi a cég székhelye szerint illetékes földhivatalt hogy a cég tulajdonában álló ingatlan vagyonra vonatkozóan harminc napon belül adjanak tájékoztatást.
Ha megállapítható, hogy a cég fellelhető vagyonnal rendelkezik kezdeményezi a cég ellen a felszámolási eljárás lefolytatását. Ennek során a cég képviseletére ügygondnok hivatalból is kirendelhető.
Ha a megszüntetési eljárás folyamata alatt a cég vagyonára vonatkozóan nem merül fel adat, a cégbíróság a cég törléséről - felszámolási eljárás kezdeményezése, illetve végelszámolás elrendelése nélkül - végzéssel határoz és a végzést a Cégközlönyben közzéteszi. A kérdező esetében is ezen tényállás állhatott fenn, azaz, a hivatalos cégbírósági határozat „elköltözött”, „nem kereste”, „címzett ismeretlen” megjegyzéssel érkezett vissza a hatósághoz.
Mi ilyenkor a teendő? Vagyonrendezési eljárást kell - kérelemre vagy hivatalból - lefolytatni, ha a cégmegszüntetési eljárás lefolytatása után, a cég jogutód nélküli törlését követően olyan vagyontárgy kerül elő, vagy maradt, amelynek a törölt cég volt a tulajdonosa. A vagyonrendezési eljárás nem peres eljárás. A vagyonrendezési eljárást a törölt cég utolsó bejegyzett székhelye szerint illetékes megyei bíróság folytatja le. Az eljárást a törölt cég volt hitelezője, volt tagja, illetve az kérheti, akinek az eljárás lefolytatásához jogi érdeke fűződik, mivel az általa megjelölt vagyontárgyra vonatkozóan követelése áll fenn. A kérelmezőnek meg kell jelölnie a törölt cég, valamint azon vagyontárgy azonosításához szükséges adatokat, amely vonatkozásában a vagyonrendezési eljárás lefolytatását kéri, és csatolnia kell azokat az okiratokat, amelyekkel a vagyontárgy létét, tulajdoni helyzetének rendezetlenségét, illetve a kérelmező követelésének fennállását valószínűsíti. A kérelemhez csatolni kell a 25.000 forintos közzétételi költségtérítés megfizetésére vonatkozó igazolást is. Hivatalból kell lefolytatni a vagyonrendezési eljárást, ha pl. az illetékes földhivatal észleli és bejelenti, hogy a nyilvántartásában a törölt cég tulajdonosként szerepel.
Az eljáró bíróság a kérelemben foglaltakat megvizsgálja. Ennek során - szükség esetén - további okiratokat szerezhet be, és a kérelmezőt, valamint a törölt cég volt tagjait és az esetleg fellelhető korábbi vezető tisztségviselőit meghallgathatja.
Kérelemre induló vagyonrendezési eljárás esetén, ha megállapítható a megjelölt vagyontárgy megléte, és hogy az a törölt cég tulajdonában állt, a bíróság elrendeli a vagyonrendezési eljárás lefolytatását. A bíróság vagyonrendezőt rendel ki a felszámolók névjegyzékében szereplő felszámolók közül. A bíróság a végzésben felhívja a törölt cég volt hitelezőit, illetve tagjait , hogy a vagyontárgyra vonatkozó igényeiket a közzétételtől számított harminc napon belül a vagyonrendezőnek jelentsék be, illetve csatolják az igényt megalapozó okiratokat. A vagyonrendező az igények bejelentését követően a vagyontárgyat nyilvánosan meghirdetett pályázat vagy árverés útján értékesíti, és az értékesítésből befolyt összeget az erre a célra nyitott elkülönített számláján helyezi el. Ingatlan esetében annak ellenére, hogy a cég jogalanyisága már a törléssel megszűnt - az új tulajdonos tulajdonjogát kérelmére, a vagyonrendezési eljárás befejezését követően a bíróság határozata alapján az ingatlan-nyilvántartásba be kell jegyezni. A vagyontárgy értékesítéséből befolyt összeg az eljárás költségeinek (a vagyonrendező díjának) elszámolását követően elsődlegesen a hitelezői igények kielégítésére szolgál. Ha a rendelkezésre álló összeg valamennyi hitelezői igény kielégítésére nem elegendő, a hitelezők kielégítése követeléseik arányában történik meg. A vagyontárgy értékesítését követő harminc napon belül a vagyonrendező ezt a tényt bejelenti a bíróságnak, és benyújtja az általa készített vagyonfelosztási javaslatot. A vagyonfelosztási javaslatban a követelések járulékait (pl. kamatot) nem lehet figyelembe venni. A vagyonfelosztási javaslat keretében a vagyonrendező az eljárás lefolytatásával kapcsolatban közvetlenül felmerült költségei, továbbá munkadíjként 100 000 Ft és az azt terhelő általános forgalmi adó megállapítását kérheti a bíróságtól, amelyet a felosztásra rendelkezésre álló összegből le kell vonni. A bíróság a vagyonrendező vagyonfelosztási javaslatát megvizsgálja, és azt az érintetteknek megküldi, azzal, hogy arra nyolc napon belül észrevételt tehetnek. Ezt követően a bíróság végzéssel határoz a hitelezők követeléseinek kielégítéséről. Az értékesítés mellőzése esetén a bíróság a vagyonfelosztási javaslatban foglaltak szerint a vagyontárgyat a jogosult tulajdonába, illetve a kérelmezők által meghatározott arányban a jogosultak közös tulajdonába adja.
Az elmondottak megfelelően irányadók abban az esetben is, ha a cég törlésére végelszámolási eljárás vagy felszámolási eljárás lefolytatása után került sor, de a cég törlését követően olyan vagyontárgy kerül elő, amelynek a törölt cég volt a tulajdonosa, és arról a végelszámolási, illetve a felszámolási eljárásban rendelkezés nem történt.
A kérdezőnek felhívom a figyelmét arra, hogy a vagyontárgy értékesítése kivételesen mellőzhető, ha az eljárásban részt vevők azt közösen kérik. Az eljárásban részt vevőknek az erre vonatkozó megállapodásukat a vagyonrendezőnek az értékesítés megkezdése előtt be kell jelenteniük. Ha a társaságnak külföldi tulajdonosai vannak - akik nem tagállami állampolgárok - , úgy a vagyonrendezési eljárás során az illetékes megyei közigazgatási hivatal tulajdonszerzést engedélyező határozatát is be kell szerezni.
Balatoni eladó házak (16) Balatoni eladó nyaralók (2)
Balatoni eladó telkek (5) Siófoki eladó házak (7)
Siófoki eladó nyaralók (2) Siófoki eladó lakások (7)
Eladó ingatlanok 12 MFt-ig (41) Leglátogatottabb ingatlanok (25)
Összes ingatlan (88) & (&)